Tartu Ülikooli kirik

Tartu Ülikooli kirik (saksa k. Universitäts-Kirche) oli 1860. aastal ehitatud luterlik kirik Tartus, Jakobi tänav 1, Tartu Ülikooli peahoone taga. Seda kasutas Tartu Ülikooli kogudus. 1948. aastal võeti kirik koguduselt ära õppehooneks ja sisustus demonteeriti. Sulgemisotsus tehti 26. juulil 1948. Kuni selle ajani peeti seal näiteks matuseteenistusi (1944 detsembris rektor H. Koppel). Osa sisustust – altar, kantsel, pingid ja tornikellad – viidi taastamisel olevasse Põltsamaa Niguliste kirikusse, kus need on siiani kasutusel. Riia meistri Herbert Kolbe töökojas 1926. aastal valminud orel viidi aga taastatud Estonia kontserdisaali. 1956. aastal kohandati kirikusaal raamatukoguks ja jagati raudbetoonist vahelagedega neljaks korruseks. Hoonet kasutati Tartu Riikliku Ülikooli õpperaamatukoguna, selle hüüdnimi oli Tuubikum. Alates 2017. aastast tegutseb hoones Tartu Elektriteater. Viited Kirjandus Kaur Alttoa. "Põltsamaa kirik". // 101 pühakoda. Tallinn: Varrak, 2015, lk 90-91 Välislingid Tartu Ülikooli kirik kultuurimälestiste registris Kultuurimälestis nr 24003 "Põltsamaa kirik"